Intensifikohet debati mes botës së sportit dhe presidentit Trump
Retorika e presidentit ka prekur një nerv në debatin kombëtar për patriotizmin dhe padrejtësitë racore
Presidenti amerikan Donald Trump vazhdoi të mbante vëmendjen tek debati për mënyrën e protestave në lojrat e futbollit amerikan, duke postuar disa mesazhe në Twitter. Presidenti Trump ka shkaktuar një stuhi replikash që nga java e kaluar, kur kritikoi sportistët profesionistë që refuzojnë të qëndrojnë më këmbë kur interpretohet himni kombëtar para se të fillojë loja. Të premten, zoti Trump e quajti mënyrën e të protestuarit duke u ulur në gjunjë gjatë himnit, si anti-patriotike. Të dielën, qindra lojtarë u solidarizuan me protestën, në një demonstrim sfidues. Retorika e presidentit preku një nerv në debatin kombëtar për patriotizmin dhe padrejtësitë racore. Përballë protestave ku lojtarët “ulen në gjunjë”, që të dielën përfshinë pothuajse të gjitha ekipet e futbollit amerikan, Presidenti Trump mbrojti kritikat ndaj atletëve që refuzojnë të qëndrojnë në këmbë kur interpretohet himni. Në një sërë mesazhesh në Twitter, zoti Trump vlerësoi tifozët që hodhën parulla kundër lojtarëve që u ulën në gjunjë të dielën dhe i nxiti ata të bojkotojnë lojërat, deri kur të mbarojnë protestat. Lojtari i futbollit amerikan, Colin Kaepernick e filloi praktikën e të ulurit në gjunjë gjatë himnit, sezonin e kaluar si shenjë proteste kundër padrejtësive racore. Vetëm pak lojtarë e kishin përqafuar këtë lloj proteste deri të premten kur Presidenti Trump u tha përkrahësve të tij në shtetin jugor të Alabamës se lojtarët që nuk respektojnë flamurin, duhet të pushohen. Komentet e tij shkaktuan indinjatë në gjithë ligën e futbollit, sidomos mes afrikano-amerikanëve që i konsideruan ato me ngjyrime racore. Deri të hënën, disa nga sportistët më të njohur po shprehnin qëndrimin e tyre. James e akuzoi presidentin se po përdorte pushtetin e postit të tij për të përçarë vendin. Duke u ndjerë në sulm, zoti Trump u përpoq t’i vinte fre sulmeve. Sido që të shkojë ky debat, komentet e zotit Trump e kanë shndërruar protestën e një lojtari të vetëm para një viti, në një dramë që ka pushtuar ekranet televozive që ka gjasa të përfshijë gjithë botën profesionale të sportit.